Sveučilište u Zagrebu

Studentski zbor Sveučilišta u Zagrebu

# **UNIZG Ciklus**

Gordan Kragić, glavni koordinator (Prirodoslovno-matematički fakultet)

Ivona Josipović (Fakultet šumarstva i drvne tehnologije)

Katja Popović (Filozofski fakultet)

Ana Šeremet (Arhitektonski fakultet)

Magda Profaca (Filozofski fakultet)

Nika Barbarić (Filozofski fakultet)

Danijela Vlahov (Filozofski fakultet)

Franciska Kocifaj (Grafički fakultet)

Zagreb, 2024

## Sadržaj:

1. Uvod…………………………………………………………………………………3
2. Ciljevi projekta………………………………………………………………………4
3. Organizacija i logistika………………………………………………………………6
   1. Procjena volumena………………………………………………………6
   2. Narudžba…………………...……………………………………………7
   3. Dostava…………………………………………………………………..8
   4. Distribucija………………………………………………………………8
4. Realizacija…………………………………………………………………………..12
5. Reference……………………………………………………………………………13

## Uvod

Studentski zbor Sveučilišta u Zagrebu 2022. godine pokrenuo je inicijativu UNIZG Ciklus po uzoru na Sveučilište u Rijeci. Glavna motivacija pokretanja inicijative i popratnih projekata bila je svijest o menstrualnom siromaštvu članova i članica Studentskog zbora Sveučilišta u Zagrebu. Naime, prema podacima UNICEF-a, svakog mjeseca 1,8 milijardi ljudi u svijetu menstruira, a milijuni njih nisu u mogućnosti adekvatno i dostojanstveno rukovoditi vlastitim menstrualnim ciklusom(Vlahov, Barbarić i Profaca, 2023, prema unicef.org). Vođena revoltirajućim podacima, glavna je svrha ove inicijative već u samim počecima bila osigurati besplatne menstrualne potrepštine za studentice na Sveučilištu u Zagrebu. Nadalje, inicijativa također stremi i smanjivanju ekonomske nejednakosti pa tako razine menstrualnog siromaštva, smanjivanju stigme i menstrualnog srama.

Studentice Filozofskog fakulteta Sveučilišta u Zagrebu, ujedno i sudionice projekta i ovoga puta, 2023. su godine provele istraživanje za potrebe projekta UNIZG Ciklus. Spomenuto su empirijsko istraživanje provele metodom ankete kako bi prikupile podatke o ekonomskim i društvenim aspektima menstruacije na populaciji studenata i studentica Sveučilišta u Zagrebu. Prema Izvještaju za potrebe projekta UNIZG Ciklus – *Jasno i glasno o menstruaciji*(Vlahov, Barbarić i Profaca, 2023), gotovo 59% ispitanica prijavljuje kako *često* ili *ponekad* izostaje s nastave zbog menstrualnih bolova, dok 11 osoba kao razlog izostanka navodi to što *često* **nemaju dovoljno menstrualnih potrepština,** dodatne 104 osobe navode da je navedeno *ponekad* razlog njihovog izostanka.

Negativni stavovi spram menstruacije i bilo koji oblik diskriminacije na temelju osnovne fiziološke pojave nedopustivi su. U duhu podizanja svijesti oko menstrualnog siromaštva, stigme i menstrualnog srama te potaknuti podacima istraživanja, novi saziv Studentskog zbora Sveučilišta u Zagrebu početkom je 2024. godine krenuo s realizacijom glavnog cilja inicijative UNIZG Ciklus – osiguravanjem besplatnih menstrualnih potrepština za sve studentice na Sveučilištu u Zagrebu.

## Ciljevi projekta

**Osiguravanje besplatnih menstrualnih potrepština za sve studentice na Sveučilištu u Zagrebu**

Prema istraživanju udruge Pariter iz 2021. godine na uzorku od 6084 ispitanica, više od trećine ispitanica (36.4%) navelo je da im se događa da moraju kupiti manje kvalitetne menstrualne potrepštine zbog njihove cijene, pri čemu 8.3% navodi da je to često, a 28.1% ponekad. Više od 10% ispitanica je navelo da im se događa da nemaju dovoljno menstrualnih potrepština da ih mogu promijeniti kad god žele (11.9%), kao i da si ne mogu priuštiti menstrualne potrepštine (11.9%)(Močibob, 2021). Ovi su podaci prikupljeni prije promjene valute iz HRK u EURO te prije ozbiljne manifestacije inflacije. Isto tako, prosječna dob sudionica tog istraživanja jest 30,96 godina. Osobe koje menstruiraju na Sveučilištu u Zagrebu vjerojatno se ne mogu poistovjetiti sa 31-godišnjom ženom što se tiče mjesečnih prihoda. Vrlo je zahtjevno zadovoljiti sve životne potrebe plaćom jednog prosječnog studentskog posla za vrijeme aktivnog studiranja. Prema prethodno spomenutom istraživanju kolegica sa Filozofskog fakulteta, 66,46% studentica bi koristilo mogućnost uzimanja besplatnih menstrualnih potrepština na fakultetu kada bi ta mogućnost postojala, a 54,72% studentica bi stalna mogućnost imanja besplatnih menstrualnih potrepština uvelike financijski pomogla. Isto tako, na svakih 50 studentica jedna si ne može priuštiti menstrualne potrepštine svaki mjesec (sredstva poput uložaka koje koristi za vrijeme ciklusa). Ovakvi podaci poprilično su motivirali kristalizaciju glavnog cilja inicijative UNIZG Ciklus.

**Podizanje svijesti o menstrualnom siromaštvu, destigmatizacija i neutralizacija menstrualnog srama na Sveučilištu u Zagrebu**

Menstrualno siromaštvo i dalje je sintagma koja nije ni približno dovoljno rasprostranjena i uvrštena u diskurs kada se govori menstrualnom ciklusu. Osobe koje menstruiraju na Sveučilištu u Zagrebu osobe su koje su često primorane kompletno privređivati same za sebe te uz to redovno studirati. Svaki je financijski izdatak često pomno kalkuliran kako bi osoba bila sigurna da će imati dovoljno financijskih sredstava da zadovolji sve potrebe do kraja mjeseca. Na svakih 25 studentica tri pokušavaju što rjeđe mijenjati menstrualne potrepštine za vrijeme menstruacije kako bi uštedjele(Vlahov, Barbarić i Profaca, 2023). Isto tako, sveprisutna stigma oko menstruacije te menstrualni sram opstruiraju već, samo po sebi, zahtjevno proživljavanje menstrualnog ciklusa. Čak 29,74% studentica osjeća sram u razgovoru o menstruaciji s članovima svog kućanstva, a na svakih 10 ispitanica jedna, kada mora izostati s neke aktivnosti zbog menstruacije, izmisli neki drugi razlog zbog srama(Vlahov, Barbarić i Profaca, 2023).

## Organizacija i logistika

Prije opisivanja procesa procjene volumena, narudžbe, dostave, distribucije i instalacije, važno je spomenuti da je glavni koordinator projekta predstavio skicu organizacije i logistike projekta Skupštini Studentskog zbora Sveučilišta u Zagrebu te na Senatu Sveučilišta u Zagrebu. Kolega je zadobio zeleno svijetlo te podršku i jednog i drugog tijela. Nadalje, u sklopu je Studentskog zbora Sveučilišta u Zagrebu osnovana radna skupina koja je izglasana na sljedećoj Skupštini Studentskog zbora Sveučilišta u Zagrebu. U radnoj skupini UNIZG Ciklus nalazili su se: svi članovi i članice te zamjenici i zamjenice u Skupštini koji su htjeli/le sudjelovati te po jedan ili dva imenovana koordinatora ili koordinatorice projekta za pojedinu sastavnicu koja je kasnije bivala opskrbljena besplatnim higijenskim ulošcima i dispenzorima.

### Procjena volumena

Količina higijenskih uložaka koji su kasnije naručeni procijenjena je na temelju broja studentica na Sveučilištu u Zagrebu. Prethodni su članovi i članice inicijative UNIZG Ciklus prikupili/le relevantne podatke o broju studentica. Na Sveučilištu u Zagrebu u trenutku je prikupljanja podataka studiralo 41 785 studentica. Uz pomoć informacije o obujmu narudžbe sa Sveučilišta u Splitu, gdje su kolege i kolegice također uspjeli/le osigurati besplatne menstrualne potrepštine, glavni je koordinator, kolega Kragić, izračunao adekvatnu količinu potrebnu Sveučilištu u Zagrebu. Naime, količina higijenskih uložaka koje su kolege i kolegice sa Sveučilišta u Splitu naručili/le pomnožena je s koeficijentom razlike broja studentica Sveučilišta u Splitu i Sveučilišta u Zagrebu te je dobivena količina od približno 100 000 higijenskih uložaka koje bi bilo potrebno naručiti kako bismo opskrbili svaku sastavnicu Sveučilišta u Zagrebu ovim besplatnim menstrualnim potrepštinama. Budući da je plan bio distribuirati higijenske uloške i prema svim studentskim domovima Studentskog centra Sveučilišta u Zagrebu, glavni je koordinator projekta procijenio da je potrebno udvostručiti količinu higijenskih uložaka kako bismo zadovoljili potrebe studentica u studentskom smještaju.

Količina dispenzora higijenskih uložaka koji su kasnije naručeni procijenjena je na temelju broja sanitarnih čvorova u zgradama sastavnica Sveučilišta u Zagrebu i Studentskog centra. U pravilu, u svakom bi se ženskom toaletu unutar sanitarnog čvora instalirao jedan dispenzor za higijenske uloške. Podatke o konfiguraciji i broju sanitarnih čvorova, pod uvjetom da su namijenjeni za studente i studentice pojedinog fakulteta te od njih često posjećeni, dobili smo pomoću povratne informacije dekana svih fakulteta na Sveučilištu. Naime, tijekom prethodnog predstavljanja inicijative i projekta na Senatu Sveučilišta u Zagrebu, glavni je koordinator ljubazno molio sve prisutne dekane i dekanice da mu odgovore na već poslan e-mail s povratnom informacijom o konfiguraciji i broju sanitarnih čvorova na pojedinoj sastavnici. Informacija o konfiguraciji i broju sanitarnih čvorova u studentskim domovima dobivena je razgovorom sa pomoćnicima ravnatelja Studentskog centra Sveučilišta u Zagrebu. Na taj je način osigurana pravilna distribucija potrepština po fakultetima i studentskim domovima. Zbrajanjem svih sanitarnih čvorova zgrada sastavnica Sveučilišta u Zagrebu i studentskih domova Studentskog centra izračunato je da je potrebno naručiti 120 dispenzora kako bi higijenski ulošci bili dostupni u svakom ženskom toaletu diljem Sveučilišta u Zagrebu i studentskog smještaja Studentskog centra.

### Narudžba

Nakon prikupljanja podataka o broju studentica na Sveučilištu u Zagrebu, o konfiguraciji i broju sanitarnih čvorova te izračuna optimalne količine higijenskih uložaka i dispenzora koja je prikladna za gabarite Sveučilišta u Zagrebu, bilo je vrijeme da se navedeni artikli naruče. Neke su sastavnice Sveučilišta u Zagrebu, čiji su Studentski zborovi već uspješno realizirali besplatne menstrualne potrepštine, pružile korisne informacije o potencijalnim dobavljačima higijenskih uložaka i dispenzora. Nakon slanja zahtijeva za ponudom više raznih dobavljača te uzvraćenih ponuda, izabrana je tvrtka Violeta d.o.o., već poznata po tome što jedina od ponuditelja nudi mogućnost proizvodnje i prodaje dispenzora za higijenske uloške. Glavni koordinator, kolega Kragić, u veljači je 2024. godine, uz odobrenje predsjednice Studentskog zbora Sveučilišta u Zagrebu, koja je jedna od sudionica ovoga projekta, naručio 200 000 tisuća većih i manjih higijenskih uložaka i 120 dispenzora od dobavljača Violeta d.o.o.

### Dostava

Nakon tjedana iskorištenih za organizaciju i logistiku same procjene količine, narudžbe te dostave, rasprostranjivanja i instaliranja menstrualnih potrepština koji će tek uslijediti, u utorak 5. ožujka 2024. Studentskom je zboru Sveučilišta u Zagrebu dostavljena narudžba od 200 000 uložaka i 120 dispenzora. Gotovo 11 paleta higijenskih uložaka i 2 palete dispenzora istovarene su te pohranjene u garažu SEECEL-a, privremene zgrade Sveučilišta u Zagrebu. Na svakoj se paleti nalazilo 96 kutija higijenskih uložaka te se u svakoj kutiji nalazilo 200 uložaka, 20 po paketu. Istog su dana sudionici ovog projekta te kolege i kolegice koordinatori na pojedinim sastavnicama počeli dolaziti po pripadajuću količinu higijenskih uložaka i dispenzora za svoj fakultet.

### Distribucija

Kao što je već prethodno spomenuto, prije procjene količine potrepština i dispenzora, glavni je koordinator projekta osnovao radnu skupinu izglasanu od strane Skupštine Studentskog zbora Sveučilišta u Zagrebu. Plan podjele rada bio je uspostavljen unutar radne skupine uz pomoć kolega i kolegica koordinatora sa svake sastavnice Sveučilišta u Zagrebu. Na lokaciju na koju su ulošci prvotno dostavljeni koordinatori sa sastavnica, u dogovoru sa glavnim koordinatorom, kroz određeni vremenski period dolazili su po higijenske uloške i dispenzore namijenjene za njihovu sastavnicu(Slika 1.). Prilikom uzimanja menstrualnih potrepština bilo je potrebno pogledati u tablicu(Tablica 1.) s omjerima uložaka i dispenzora za svaku sastavnicu kako bi koordinatori sa sastavnica znali koliko potrepština moraju uzeti te se potpisati u još jednu predočenu tablicu čija je svrha bila vođenje evidencije preuzimanje/otpremanja potrepština za svaki fakultet. Omjeri higijenskih potrepština i dispenzora za svaki fakultet Sveučilišta bili su uvjetovani brojem studentica na sastavnici te konfiguraciji i broju sanitarnih čvorova po zgradi sastavnice. Jedini fakultet na koji nije bilo potrebno distribuirati higijenske uloške i dispenzore jest Fakultet političkih znanosti Sveučilišta u Zagrebu čiji su predstavnici, uz svo dužno poštovanje, odbili sudjelovati u projektu jer su već sami isti realizirali na svojoj sastavnici.

Svim koordinatorima sa sastavnica te sudionicima ovog projekta na raspolaganju je bio vozni park Studentskog centra Sveučilišta u Zagrebu. Ova je usluga Studentskog centra bila korištena od strane kolege Kragića i kolegice Popović, koji su je koristili za dopremanje menstrualnih potrepština na veće sastavnice koje su zahtijevale veće količine te studentske smještaje.

Nadalje, koordinatori sa sastavnica koji naposlijetku nisu bili u mogućnosti preuzeti menstrualne potrepštine iz garaže privremene zgrade Sveučilišta u Zagrebu, kontaktirali su glavnog koordinatora, kolegu Kragića, te sklopili dogovor da će kolega Kragić uz pomoć kolegice Katje Popović, Ane Šeremet i Ivone Josipović te voznog parka Studentskog centra dopremiti uloške na sastavnicu(Slika 2.).

Naknadno, distribucija menstrualnih potrepština i, specifično, dispenzora bila je znatno otežana samim time što je mnogo zgrada sastavnica Sveučilišta oštećeno potresom te u procesu obnove i adaptacije.

Slika na kojoj se prikazuje obuća, automobil, vanjski, nebo

Opis je automatski generiran

Slika 1. Koordinatorice sa Edukacijsko-rehabilitacijskog fakulteta u procesu preuzimanja potrepština

Slika 2. Glavni koordinator u procesu utovara i dopremanja potrepština i dispenzora na određene sastavnice Sveučilišta u Zagrebu te studentske domove

Tablica 1. Omjeri higijenskih potrepština i dispenzora za svaki fakultet Sveučilišta u Zagrebu

|  |  |  |  |  |  |
| --- | --- | --- | --- | --- | --- |
| **Sastavnica** | **N koordinatora** | **N studentica** | **N dispenzora** | **N uložaka** | **N paketa (10 po kutiji)** |
| Agronomski fakultet | 1 | 921 | 2 | 2226,896852 | 111,3448426 |
| Arhitektonski fakultet / Studij dizajna | 2 | 681 | 3 | 1646,597998 | 82,3298999 |
| Edukacijsko-rehabilitacijski fakultet | 2 | 1062 | 2 | 2567,822429 | 128,3911214 |
| Ekonomski fakultet | 3 | 6076 | 3 | 14691,23265 | 734,5616326 |
| Fakultet elektrotehnike i računarstva | 1 | 860 | 3 | 2079,404227 | 103,9702113 |
| Fakultet filozofije i religijskih znanosti | 1 | 57 | 2 | 137,8209778 | 6,89104889 |
| Fakultet hrvatskih studija |  | 944 | 3 | 2282,508825 | 114,1254413 |
| Farmaceutsko-biokemijski fakultet | 1 | 802 | 4 | 1939,165337 | 96,95826684 |
| Fakultet kemijskog inženjerstva i tehnologije | 1 | 1000 | 3 | 2417,911891 | 120,8955946 |
| Fakultet organizacije i informatike | 1 | 870 | 2 | 2103,583345 | 105,1791673 |
| \*Fakultet političkih znanosti | N/A | 427 | N/A | N/A | N/A |
| Fakultet prometnih znanosti | 1 | 540 | 2 | 1305,672421 | 65,28362106 |
| Fakultet strojarstva i brodogradnje | 1 | 309 | 2 | 747,1347744 | 37,35673872 |
| Fakultet šumarstva i drvne tehnologije | 1 | 800 | 2 | 1934,329513 | 96,71647565 |
| Filozofski fakultet | 4 | 4424 | 5 | 10696,84221 | 534,8421104 |
| Geodetski fakultet | 1 | 214 | 1 | 517,4331447 | 25,87165724 |
| Geotehnički fakultet | 1 | 100 | 1 | 241,7911891 | 12,08955946 |
| Građevinski fakultet | 1 | 615 | 3 | 1487,015813 | 74,35079066 |
| Grafički fakultet | 1 | 480 | 1 | 1160,597708 | 58,02988539 |
| Katolički bogoslovni fakultet | 1 | 80 | 2 | 193,4329513 | 9,671647565 |
| Kineziološki fakultet | 1 | 762 | 2 | 1842,448861 | 92,12244306 |
| Medicinski fakultet | 1 | 1230 | 3 | 2974,031626 | 148,7015813 |
| Metalurški fakultet | 1 | 61 | 2 | 147,4926254 | 7,374631268 |
| Pravni fakultet | 4 | 4376 | 4 | 10580,78244 | 529,0391218 |
| Prehrambeno-biotehnološki fakultet | 1 | 939 | 2 | 2270,419266 | 113,5209633 |
| Prirodoslovno-matematički fakultet | 2 | 2608 | 11 | 6305,914212 | 315,2957106 |
| Rudarsko-geološko-naftni fakultet | 1 | 206 | 2 | 498,0898496 | 24,90449248 |
| Stomatološki fakultet | 2 | 500 | 1 | 1208,955946 | 60,44779728 |
| Tekstilno-tehnološki fakultet | 1 | 450 | 3 | 1088,060351 | 54,40301755 |
| Učiteljski fakultet | 1 | 2750 | 5 | 6649,257701 | 332,4628851 |
| Veterinarski fakultet | 1 | 850 | 2 | 2055,225108 | 102,7612554 |
| Akademija dramskih umjetnosti | 1 | 171 | 3 | 413,4629334 | 20,67314667 |
| Akademija likovnih umjetnosti | 1 | N/A | 2 | 400 | 20 |
| Muzička akademija | 1 | 308 | 2 | 744,7168625 | 37,23584313 |
| SD Stjepan Radić | 1 | 2524 | 11 | 6102,809614 | 305,1404807 |
| SD Cvjetno naselje | 1 | 1147 | 8 | 2773,344939 | 138,667247 |
| SD Ante Starčević | 1 | 733 | 3 | 1772,329416 | 88,61647082 |
| SD Laščina | 1 | 258 | 2 | 623,821268 | 31,1910634 |
| Rektorat | 1 | 100 | 2 | 241,7911891 | 12,08955946 |
| Savska | 1 | 500 | 1 | 1208,955946 | 60,44779728 |
| Botanički vrt | 1 | 50 | 1 | 120,8955946 | 6,044779728 |
| Ukupan broj: |  | 41358 | 118 |  |  |

\*Fakultet političkih znanosti Sveučilišta u Zagrebu odbio je suradnju jer je Studentski zbor sastavnice već osigurao besplatne menstrualne potrepštine i dispenzore

## Realizacija

Nakon perioda detaljne razrade organizacije i logistike projekta te distribucije menstrualnih potrepština i dispenzora po sastavnicama Sveučilišta u Zagrebu i studentskim domovima Studentskog centra Sveučilišta u Zagrebu uslijedio je period instalacije dispenzora po sanitarnim čvorovima sastavnica i studentskim domovima. Prethodno instalaciji, koordinatori sa sastavnica bili su odgovorni za osiguranje prostorije za pohranu potrepština i dispenzora u suradnji s upravom pojedinog fakulteta. U koracima organizacije i logistike također je razrađen proces instalacije te redovitog punjenja dispenzora s osobljem pojedinog fakulteta te osobljem studentskih domova. Naposlijetku, realizacija te instalacija dispenzora s higijenskim ulošcima planirana je neposredno nakon dostave, 5. ožujka 2024., i to do 8. ožujka 2024., dana poznatijeg kao Međunarodni dan žena. Većina je dispenzora instalirana i napunjena do Međunarodnog dana žena, kao što je prvotno planirano(Slika 3.) te su dispenzori oblijepljeni naljepnicom s dizajnom projekta radi prepoznatljivosti. Logo projekta dizajnirala je kolegica Franciska Kocifaj s Grafičkog fakulteta.



Slika 3. Instalirani i oblijepljeni dispenzor na Filozofskom fakultetu

Glavni cilj inicijative UNIZG Ciklus dostignut je te danas studentice diljem Sveučilišta u Zagrebu imaju lako dostupne besplatne menstrualne potrepštine. Glavni se cilj pokazao održivim i na duge staze. Povratne informacije od studentica Sveučilišta u Zagrebu koje je ovaj projekt zadobio blago su rečeno zadovoljavajuće. Isto tako, kako bismo što više ukazali na važnost besplatnih potrepština te stigmu i sram oko menstruacije, u ime Studentskog zbora Sveučilišta u Zagrebu poslano je priopćenje za medije nakon ovog uspjeha inicijative UNIZG Ciklus. Medijski portali prenijeli su tekst priopćenja te je na taj način postignut razgovor o menstrualnom siromaštvu, stigmi i sramu oko menstruacije u javnoj sferi, što je uvelike doprinijelo podizanju svijesti o menstrualnom siromaštvu, destigmatizaciji i neutralizaciji menstrualnog srama na Sveučilištu u Zagrebu.

Evidentno ja da borba protiv menstrualnog siromaštva te stigme i menstrualnog srama nije ni približno završila osiguravanjem jednokratnih besplatnih menstrualnih potrepština, no važno je uvidjeti da je ovaj projekt važan iskorak prema neutralizaciji svih triju društvenih problema.

## Reference

Vlahov D., Barbarić N. i Profaca M (2023). *Jasno i glasno o menstruaciji - Izvještaj istraživanja za potrebe projekta UNIZG Ciklus.* 2023. Preuzeto s [Jasno i glasno o menstruaciji - Izvještaj istraživanja za potrebe projekta UNIZG Ciklus (croris.hr)](https://www.croris.hr/crosbi/publikacija/rad-ostalo/793444)

Močibob, M. (18. veljače 2021). Istraživanje o menstrualnom siromaštvu. *Udruga za ljudska prava i građansku participaciju PaRiter*. Preuzeto 27. kolovoza 2024, s [Menstrualno-siromastvo-izvjestaj-1-1-1.pdf (pariter.hr)](https://pariter.hr/wp-content/uploads/2021/02/Menstrualno-siromastvo-izvjestaj-1-1-1.pdf)